
Referat
Subsemnatul Cardoşi Nicolae, director al Direcției de Asistență Socială Boldeşti-Scăeni, propun inițierea şi înaintarea spre analiză şi aprobare consiliului local a Proiectului de Hotărâre privind stabilirea situațiilor deosebite în care pot fi acordate ajutoare de urgență şi/sau ajutoare comunitare,
Având în vedere prevederile art. 4 şi art. 85 din Legea nr. 196/2016 privind venitul minim de incluziune şi ale art.11 şi art.15 din Legea 292/2011 a asistenţei sociale, cu modificările şi completările ulterioare, 
Pentru situaţii de dificultate şi pentru prevenirea sau reducerea riscului de sărăcie şi excluziune socială ale unuia sau mai multor membri din familie a căror nevoie identificată constituie o situaţie particulară şi necesită intervenţie individualizată, autorităţile administraţiei publice locale pot acorda, în limita creditelor bugetare aprobate cu această destinaţie în bugetele locale, prin hotărâre a consiliilor locale, următoarele ajutoare:
a) ajutoare de urgenţă, în bani sau în natură, familiilor sau persoanelor care se află în situaţii de necesitate cauzate de calamităţi naturale, incendii, accidente, epidemii, epizootii, precum şi pentru alte situaţii deosebite determinate de starea de sănătate ori alte cauze care pot conduce la apariţia sau sporirea riscului de excluziune socială;
b) ajutoare comunitare, în bani şi/sau în natură, destinate persoanelor singure şi familiilor aflate în situaţii de dificultate, pe baza nevoilor identificate prin anchetă socială.
	Astfel, Legea nr. 196/2016 şi Normele Metodologice de aplicare aprobate prin H.G. 1154/2022 prevăd că prin hotărâri ale consiliului local se pot stabili măsuri suplimentare sau acordarea de ajutoare comunitare în bani sau în natură în situații concrete, cum ar fi:
· pentru facilitarea accesului la asistenţă medicală a persoanelor aflate în risc de sărăcie şi excluziune socială (art. 27⁹ alin. 5);
· autorităţile administraţiei publice locale facilitează accesul persoanelor aparţinând categoriilor vulnerabile, inclusiv al beneficiarilor de ajutor de incluziune, la locuinţă şi utilități, inclusiv prin următoarele măsuri de suport:
a)acordarea de ajutoare materiale şi financiare destinate reabilitării locuinţei sau pentru o construcţie nouă;
b)subvenţionarea, integrală sau parţială, pentru plata chiriei;
c)repartizarea, cu prioritate, a unei locuinţe din fondul locativ propriu, pentru familiile cu copii aflate în risc de evacuare;
d)construcţia sau amenajarea de spaţii ce asigură găzduirea, pe perioadă determinată, a persoanelor fără adăpost;
e)construcţia şi/sau reabilitarea de spaţii cu destinaţie de locuinţe sociale;
f)încheierea de convenţii cu furnizorii de utilităţi, prin care se angajează să suporte o parte din datoriile pe care le au persoanele şi familiile beneficiare de venit minim de incluziune (art 27ˡ² alin. 1, 2 şi 3 din Lege şi art. 33 din Norme)
· în cazul decesului unei persoane din familia beneficiară de venit minim de incluziune care include componenta de ajutor de incluziune, primarii pot dispune acordarea unui ajutor financiar pentru cheltuielile de înmormântare (art.83 din Lege şi art. 62 şi 63 din Norme)
Față de aceste aspecte, având în vedere că Legea nr. 416/2001 privind venitul minim garantat nu mai este în vigoare de la 1 ianuarie 2024 iar pe cale de consecință nici H.C.L. nr. 79/29.07.2008 privind stabilirea situațiilor deosebite în care pot fi acordate ajutoare de urgență nu mai are aplicabilitate, în vederea conformării cu prevederile legale menționate anterior, propun inițierea Proiectului de Hotărâre privind stabilirea situațiilor deosebite în care pot fi acordate ajutoare de urgență şi/sau ajutoare comunitare şi supunerea acestuia aprobării Consiliului local.

Vă mulțumesc!
Director D.A.S.
……………………..

